หมดสิทธิถมทะเล
งบปี’55จำกัดสั่งเกลี่ยโครงการคมนาคมปรับแผนลงทุนอุตลุด
12 ก.ย. 2554

งบปี’55จำกัดสั่งเกลี่ยโครงการคมนาคมปรับแผนลงทุนอุตลุด
รัฐบาลปูจ๋าบ้อท่า ปั้นโครงการถมทะเลสร้างเมืองใหม่แลนด์บริดจ์ เหตุงบจำกัด มอบคมนาคมเกลี่ยเงินสร้างรถไฟ
แหล่งข่าวจากสำนักงบประมาณ เปิดเผยว่า ในการจัดทำงบประมาณปี 2555 วงเงินรายจ่าย 2.36 ล้านล้านบาทนั้น เป็นที่แน่ชัดแล้วว่า จะไม่มีการตั้งงบประมาณไว้สำหรับโครงการลงทุนขนาดใหญ่ตามที่รัฐบาลได้สัญญาไว้ในตอนหาเสียงในหลายโครงการ เช่น งบประมาณในสร้างเขื่อนกั้นทะเล ในพื้นที่ จ.สมุทรสาคร จ.สมุทรปราการ เพื่อรับมือปัญหาน้ำทะเลหนุนและน้ำท่วม กทม. งบสำหรับการถมทะเลเพื่อสร้างเมืองใหม่ร่วม 2 แสนไร่ก็ไม่มีการตั้งงบไว้




ขณะที่งบประมาณในโครงการทำแลนด์บริดจ์ภาคใต้ก่อสร้างสะพานเศรษฐกิจเชื่อมระหว่างฝั่งอันดามันกับอ่าวไทยก็ไม่มี เช่นเดียวกับโครงการก่อสร้างรถไฟฟ้า 10 สาย ใน กทม. เก็บ 20 บาทตลอดสาย ก็ไม่มีการตั้งวงเงินไว้ เพราะรายได้ของรัฐบาลในปีหน้ามีแค่ 1.96 ล้านล้านบาทเท่านั้น แต่จะให้กระทรวงคมนาคมไปปรับวงเงินในโครงการก่อสร้างรถไฟฟ้า รถไฟความเร็วสูงที่อยู่ในแผนการลงทุนให้เหมาะสม
ทั้งนี้ โครงการที่กระทรวงคมนาคมจะต้องมีการปรับแผนการใช้งบประมาณให้เหมาะสมมีทั้งสิ้น 1.33 ล้านล้านบาท แยกเป็นโครงการท่าเรือน้ำลึกปากบารา (เฟส 1) 9,741 ล้านบาท โครงการรถไฟฟ้าสายสีม่วง ส่วนต่อขยายบางซื่อ-ราษฎร์บูรณะ 6.68 หมื่นล้านบาท โครงการรถไฟฟ้าสายสีชมพู ช่วงแครายมีนบุรี 3.4 หมื่นล้านบาท โครงการรถไฟฟ้าสายสีส้ม ช่วงตลิ่งชัน-มีนบุรี 1.37 แสนล้านบาท
โครงการรถไฟรางคู่ใน 5 เส้นทาง ได้แก่ เส้นทางช่วงมาบกะเบา-นครราชสีมา ระยะทาง 132 กิโลเมตร 2.11 หมื่นล้านบาท เส้นทางช่วงลพบุรี-ปากน้ำโพ ระยะทาง 118 กิโลเมตร 1.62 หมื่นล้านบาท เส้นทางช่วงนครปฐม-ชุมทางหนองปลาดุก-หัวหิน ระยะทาง 165 กิโลเมตร 2.08 หมื่นล้านบาท เส้นทางช่วงชุมทางถนนจิระขอนแก่น 1.3 หมื่นล้านบาท และเส้นทางช่วงประจวบฯ-ชุมพร 1.7 หมื่นล้านบาท
โครงการรถไฟความเร็วสูง 5 เส้นทาง รวมวงเงิน 8.61 แสนล้านบาท ได้แก่ เส้นทาง กทม.-หนองคาย ระยะทาง 615 กิโลเมตร วงเงิน 1.81 แสนล้านบาท เส้นทาง กทม.-ระยอง ระยะทาง 221 กิโลเมตร วงเงิน 5.66 หมื่นล้านบาท เส้น กทม.-ชายแดนภาคใต้ ระยะทาง 983 กิโลเมตร วงเงิน 2.48 แสนล้านบาท เส้นทาง กทม.-เชียงใหม่ ระยะทาง 745 กิโลเมตร วงเงิน 2.08 แสนล้านบาท และเส้นทาง กทม.-อุบลราชธานี ระยะทาง 570 กิโลเมตร วงเงิน 1.66 แสนล้านบาท
สำหรับโครงการรถเมล์เอ็นจีวี 4,000 คัน งบ 6.3 หมื่นล้านบาท และโครงการรถเมล์เอ็นจีวี 1,957 คัน งบ 4,000 ล้านบาทนั้นยังมีอยู่ เช่นเดียวกับโครงการก่อสร้างอาคารผู้โดยสารภายในประเทศกว่า 9,000 ล้านบาท โครงการตามแผนพัฒนาสนามบินสุวรรณภูมิระยะที่ 2 มูลค่า 6.25 หมื่นล้านบาทมีการตั้งงบไว้
นายธีระชัย ภูวนาถนรานุบาล รมว.คลัง เปิดเผยว่า งบประมาณรายจ่ายปี 2555 นั้น ประมาณการรายได้จะอยู่ที่ 1.96 ล้านล้านบาท งบรายจ่ายอยู่ที่ 2.36 ล้านล้านบาท และเพิ่มการขาดดุลเป็น 4 แสนล้านบาท โดยขณะนี้อยู่ระหว่างการตรวจสอบโครงการเดิม หากไม่สอดคล้องกับนโยบายก็จะดึงงบนั้นกลับมา